钦定古今图书集成/理学汇编/学行典/第227卷 > 《旌孝录序》杨藻凤
## 钦定古今图书集成/理学汇编/学行典/第227卷 > 《旌孝录序》杨藻凤

夫孝，庸行也；旌有典者何？以广德也？《诗》所谓“孝子不
匮，永锡尔类”是也。史有纪者何？以垂法也？《诗》所谓“永
言孝思，孝思维则”是已。晋有李令伯者，表乞终养曰：
“臣无祖母，无以有今日；祖母无臣，无以终馀年。”读者
感之，至为之语曰：“读《陈情表》而不堕泪者，其人必不
孝。”后数百年有李适彦者，居父丧而亲友不复识。有
李伯高者，居母丧而家人不见言笑。又数百年而有
李晋阶者，事父母备极甘旨，色养兼尽，存亡有礼，刻
木为亲像，朝夕馔祭，终身如一日。其家传之有自来
邪？何李氏之以孝传者多也。夫令伯以终养闻，适彦
伯高以善居丧闻，将令名千载得之一事之优欤？抑
终身恳挚，仅以全一端之美欤？晋阶事生如令伯，送
终如适彦伯高，而刻木追思之诚，则又前人之所未
表见者。尽孝尽思，无行不备，岂非超迈前人而醇谨
罕俦者哉？顷有司仿杨引故事，旌其门曰“纯孝”，而笔
载之举犹属阙典。于时里之人缀其事迹成编曰：俾
盛世大史采之上闻，登之简册。后世闻风兴起者，夕膳晨馐，慎终追远，庶其有所则效乎？适彦伯高，他不
具论，独令伯之言曰：“少事伪朝，历职郎署，孝子不忍
忘本，而乃举故主而伪之”，不亦谬乎！晋阶言动必谨，
无忝所生，为一时醇儒，信乎其与令伯旷世相感而
无其失也。里人付梓，属余为序。余以为锡类维则，正
在于斯。载笔之贤，尚其采之而传之云。